Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου για την τροποποίηση των οδηγιών 66/400/ΕΟΚ, 66/401/ΕΟΚ, 66/402/ΕΟΚ, 66/403/ΕΟΚ, 69/208/ΕΟΚ και 70/458/ΕΟΚ του Συμβουλίου για την εμπορία σπόρων τεύτλων προς σπορά, σπόρων προς σπορά κτηνοτροφικών φυτών, σπόρων δημητριακών προς σπορά, σπόρων γεωμήλων προς φύτευση, σπόρων προς σπορά των ελαιούχων και κλωστικών φυτών προς σπορά κηπευτικών»

(97/C 30/12)

Στις 25 Σεπτεμβρίου 1996, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών επεξεργάστηκε τη γνωμοδότησή του στις 18 Ιουλίου 1996 με βάση την εισηγητική έκθεση του κ. Stokkers.

Κατά την 338η σύνοδο ολομέλειας που πραγματοποιήθηκε στις 25 και 26 Σεπτεμβρίου 1996 (συνεδρίαση της 25ης Σεπτεμβρίου 1996), η Οικονομική και Κοινωνική Επιτροπή υιοθέτησε την ακόλουθη γνωμοδότηση με 94 ψήφους υπέρ και 5 αποχές.

1. Εισαγωγή

Η προαναφερθείσα πρόταση οδηγίας βρίσκεται σήμερα στο στάδιο της επίσημης κωδικοποίησης. Η Επιτροπή έχει υποβάλλει στο Συμβούλιο προτάσεις τις οποίες η ΟΚΕ ενέκρινε στη γνωμοδότηση που εξέδωσε στις 28 Φεβρουαρίου 1996 (CES 257/96).

Στις οδηγίες αυτές χρησιμοποιείται, στις διατάξεις που σχετίζονται με τη συσκευασία και τη σήμανση, η σύντμηση «ΕΟΚ».

Επειδή στη Συνθήκη του Μάαστριχτ ο όρος «Ευρωπαϊκή Οικονομική Κοινότητα» αντικαταστάθηκε από τον όρο «Ευρωπαϊκή Ένωση», είναι αναγκαίο να προσαρμοσθούν οι οδηγίες αναλόγως.

Προκειμένου να αντικατασταθεί η ένδειξη «ΕΟΚ» από την ένδειξη ΕΚ, είναι αναγκαίο να ενσωματώσουν τα κράτη μέλη την τροποποίηση αυτή στο εθνικό τους δίκαιο. Όταν οι τροποποιήσεις αυτές ενσωματωθούν στις υφιστάμενες οδηγίες, θα αποτελέσουν αντικείμενο της πρότασης κωδικοποίησης.

2. Τα κύρια σημεία της πρότασης της Επιτροπής

Η Επιτροπή προτείνει να αντικατασταθεί στις σχετικές διατάξεις των οδηγιών η ένδειξη «ΕΟΚ» από την ένδειξη «ΕΚ» και να δεσμευτούν τα κράτη μέλη να συμμορφωθούν με την οδηγία αυτή πριν από την 1η Ιουλίου 1996.

Προκειμένου να περιοριστούν οι ενδεχόμενες οικονομικές επιπτώσεις που θα υπάρξουν εάν χρησιμοποιηθούν νέες σημάνσεις, οι σημάνσεις που φέρουν την ένδειξη «ΕΟΚ» μπορούν να χρησιμοποιηθούν έως τις 31 Δεκεμβρίου 1996.

3. Παρατηρήσεις

3.1. Δεδομένου ότι οι οδηγίες παγιοποίησης δεν ενσωματώνονται υποχρεωτικά στο εθνικό δίκαιο, είναι απαραίτητο να προσαρμοστούν οι ισχύουσες οδηγίες στη νέα ορολογία, ήδη πριν από την κωδικοποίηση.

Επομένως, η προταθείσα τροποποίηση δεν μπορεί να ενσωματωθεί στην πρόταση κωδικοποίησης ως απλή τυπική προσαρμογή.

3.2. Η ΟΚΕ συμφωνεί με τους στόχους και το πνεύμα της πρότασης της Επιτροπής, αλλά επιθυμεί να διατυπώσει τις ακόλουθες παρατηρήσεις σχετικά με το περιεχόμενο του εγγράφου.

3.3. Η προθεσμία εντός της οποίας τα κράτη μέλη οφείλουν να ενσωματώσουν την προταθείσα τροποποίηση στο εθνικό τους δίκαιο, ήδη έχει σχεδόν λήξει και επομένως η τήρησή της είναι ανέφικτη.

Η ΟΚΕ υπενθυμίζει ότι παρόμοια τυπική προσαρμογή έχει προταθεί για την οδηγία 67/548/ΕΟΚ σχετικά με τη συσκευασία και τη σήμανση επικίνδυνων ουσιών.

Στην κοινή θέση (ΕΚ) αριθ. 18/96 την οποία εξέδωσε το Συμβούλιο στις 4 Μαρτίου 1996, αναφέρεται η 1η Ιουνίου 1998 ως τελευταία προθεσμία για την ενσωμάτωση των τροποποιημένων διατάξεων στο εθνικό δίκαιο.

Προκειμένου οι διατάξεις αυτές να είναι σαφείς και να μπορούν να εφαρμοστούν αποτελεσματικά από τις ενδιαφερόμενες επιχειρήσεις, η ΟΚΕ προτείνει να καθορισθεί σε όλες τις οδηγίες η ίδια ημερομηνία για την ενσωμάτωση στο εθνικό δίκαιο.

3.4. Στην πρόταση της Επιτροπής η περίοδος κατά την οποία θα μπορούν να χρησιμοποιούνται τα αποθέματα σημάνσεων που φέρουν τη συντομογραφία «ΕΟΚ» καλύπτει μόλις ένα εξάμηνο και πρέπει επομένως να θεωρηθεί ως υπερβολικά σύντομη.

Λόγω των οικονομικών συνεπειών που θα υποστούν οι επιχειρήσεις, θα ήταν ευκταίο να καλύπτει η προθεσμία αυτή τουλάχιστον μια ολόκληρη περίοδο εμπορίας, από την ημερομηνία κατά την οποία οι διατάξεις θα έχουν ενσωματωθεί στο εθνικό δίκαιο.

Η ΟΚΕ υπενθυμίζει και πάλι την προαναφερθείσα κοινή θέση του Συμβουλίου σχετικά με την επισήμανση των επικίνδυνων ουσιών. Στο έγγραφο αυτό η μεταβατική περίοδος αρχίζει την

1h Ιουνίου 1998 και λήγει στις 31 Δεκεμβρίου 2000.

Για λόγους διαφάνειας και αποτελεσματικότητας έναντι των επιχειρήσεων, συνιστάται να καλύπτει η μεταβατική περίοδος που περιλαμβάνουν οι επιμέρους οδηγίες το ίδιο χρονικό διάστημα.

4. Συμπεράσματα

Η ΟΚΕ συμφωνεί με την πρόταση της Επιτροπής, με την επιφύλαξη των παρατηρήσεων που διατυπώνονται στο σημείο 2 σχετικά με την προθεσμία για την ενσωμάτωση στο εθνικό δίκαιο.

Βρυξέλλες, 25 Σεπτεμβρίου 1996.

Ο Πρόεδρος της Οικονομικής και Κοινωνικής Επιτροπής

Carlos FERRER